’SME ชัวร์’ เร่งส่งเสริมช่องทางขายสินค้าของผู้ประกอบการเอสเอ็มอีไทย
นายวีระพงศ์ มาลัย ผู้อำนวยการสำนักงานส่งเสริมวิสาหกิจขนาดกลางและขนาดย่อม (สสว.) เปิดเผยว่า สสว. เตรียมเดินหน้าโครงการ ’SME ชัวร์’ โดยร่วมกับพันธมิตรค้าปลีกรายใหญ่ เช่น กลุ่มซีพี แม็คโคร เทสโก้โลตัส กลุ่มเซ็นทรัล เป็นต้น ในการสร้างโอกาสทางธุรกิจให้ผู้ประกอบการ SME ทั่วประเทศ ด้วยการติดตราสัญลักษณ์  ’SME ชัวร์’ ที่ชั้นวางจำหน่ายสินค้าที่ได้รับการรับรองความเป็นเอสเอ็มอีจาก สสว.  ครอบคลุมทั้งผู้ประกอบการรายใหม่ๆ และผู้ที่วางขายสินค้าในห้างค้าปลีกอยู่แล้ว เพื่อจูงใจและสร้างความมั่นใจให้ผู้บริโภคได้ทันทีว่าได้อุดหนุนสินค้าของเอสเอ็มอีไทย และช่วยเพิ่มจำนวนเอสเอ็มอีรายใหม่ๆ ในธุรกิจค้าปลีกให้มากขึ้น รวมทั้งส่งเสริมให้ผู้ประกอบการมีช่องทางการขายและมียอดขายที่เพิ่มขึ้น ส่วนผู้ประกอบการที่ขายสินค้าในห้างค้าปลีกอยู่แล้ว เมื่อได้รับการรับรองความเป็น SME จาก สสว. ก็จะได้โอกาสในตลาดใหม่ๆ ทั้งในประเทศและต่างประเทศที่ผู้ประกอบการรายใหญ่ๆ จัดให้เช่น กลุ่มตลาด CLMV ตลาดประเทศจีน ฯลฯ ขณะเดียวกันจะเป็นการเพิ่มสัดส่วนซัพพลายเออร์ที่เป็นเอสเอ็มอีของห้างค้าปลีกให้เพิ่มมากขึ้น คาดว่าโครงการนี้จะช่วยให้เอสเอ็มอีพลิกฟื้นธุรกิจและสามารถสร้างรายได้เพิ่มขึ้นต่อเนื่องผู้ประกอบการที่จะได้รับการรับรองความเป็น SME จาก สสว. ต้องมีคุณสมบัติ หากเป็นกิจการในภาคการผลิตต้องมีรายได้รวมไม่เกิน 500 ล้านบาทต่อปี หากเป็นกิจการในภาคการค้าและบริการ ต้องมีรายได้รวมไม่เกิน 300 ล้านบาทต่อปี